CELEX: 32014D0281
Language: ro
Date: 2014-05-14 00:00:00
Title: 2014/281/UE: Decizia de punere în aplicare a Comisiei din 14 mai 2014 de acordare a recunoașterii UE Registrului Naval Croat în conformitate cu Regulamentul (CE) nr. 391/2009 al Parlamentului European și al Consiliului privind normele și standardele comune pentru organizațiile cu rol de inspecție și control al navelor [notificată cu numărul C(2014) 3014]  Text cu relevanță pentru SEE

16.5.2014   
            
            
               RO
            
            
               Jurnalul Oficial al Uniunii Europene
            
            
               L 145/43
            
         DECIZIA DE PUNERE ÎN APLICARE A COMISIEI
   din 14 mai 2014
   de acordare a recunoașterii UE Registrului Naval Croat în conformitate cu Regulamentul (CE) nr. 391/2009 al Parlamentului European și al Consiliului privind normele și standardele comune pentru organizațiile cu rol de inspecție și control al navelor
   
      
         [notificată cu numărul C(2014) 3014]
      
   
   (Text cu relevanță pentru SEE)
   
      (2014/281/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (1), în special articolul 4 alineatul (1),
   Având în vedere scrisorile din 23 iulie 2010 și 25 februarie 2014 ale autorităților croate, prin care se solicită Comisiei acordarea recunoașterii UE Registrului Naval Croat (denumit în continuare „RNC”),
   întrucât:
   
               (1)
            
            
               În conformitate cu articolul 3 alineatul (1) din Regulamentul (CE) nr. 391/2009, statele membre care doresc să acorde o autorizație unei organizații care nu este încă recunoscută prezintă o cerere de recunoaștere Comisiei.
            
         
               (2)
            
            
               La 23 iulie 2010, Republica Croația a furnizat informații și dovezi conform cărora RNC respectă cerințele Regulamentului (CE) nr. 391/2009. Ținând seama de faptul că procesul de recunoaștere poate necesita o perioadă mai lungă de timp după înaintarea cererii și că, din momentul aderării și până la finalizarea procesului, guvernul croat nu ar fi îndreptățit să delege sarcini legale către RNC, Comisia a demarat etapele pregătitoare de evaluare a RNC înainte ca Croația să devină stat membru al Uniunii.
            
         
               (3)
            
            
               La 25 februarie 2014, Croația și-a reiterat cererea adresată Comisiei de a acorda RNC recunoaștere UE, după aderarea Croației la Uniune.
            
         
               (4)
            
            
               Comisia, asistată de Agenția Europeană pentru Siguranță Maritimă, a verificat dacă RNC îndeplinește toate criteriile minime stabilite în anexa I la Regulamentul (CE) nr. 391/2009.
            
         
               (5)
            
            
               Evaluarea s-a bazat pe examinarea documentelor prezentate de autoritățile croate, precum și pe rezultatele inspecțiilor birourilor RNC efectuate de experții Agenției Europene pentru Siguranță Maritimă, două în octombrie 2011 și una în octombrie 2013, pentru a verifica implementarea acțiunilor de remediere întreprinse de RNC ca răspuns la deficiențele identificate de Comisie în cursul evaluării.
            
         
               (6)
            
            
               RNC a implementat măsuri corective corespunzătoare și suficiente în toate cazurile în care au fost identificate deficiențe. RNC a cooperat efectiv pe parcursul procesului de evaluare, demonstrându-și în mod proactiv capacitatea de a-și ameliora organizarea și procedurile.
            
         
               (7)
            
            
               Implementarea unei serii de acțiuni de remediere se află încă în curs de desfășurare și va fi monitorizată, în particular deschiderea unei sucursale în Shanghai, China. Acest lucru nu pune însă sub semnul întrebării calitatea globală a sistemelor și a mecanismelor de control ale organizației.
            
         
               (8)
            
            
               De asemenea, Comisia a verificat dacă RNC a luat măsuri pentru a respecta dispozițiile articolului 8 alineatul (4) și ale articolelor 9, 10 și 11 din Regulamentul (CE) nr. 391/2009.
            
         
               (9)
            
            
               Deși se situează puțin sub media performanțele altor organizații recunoscute de către UE, performanța RNC în materie de siguranță și poluare este satisfăcătoare. În mod particular, ea înregistrează o tendință pozitivă în conformitate cu Memorandumul de înțelegere de la Paris privind controlul statului portului, cu o rată medie de reținere de 0,51 % în perioada 2010-2012, față de 0,89 % în perioada 2009-2011 și de 1,44 % în perioada 2008-2010. De asemenea, RNC nu a înregistrat nicio reținere „legată de o organizație recunoscută” în 2010, 2011 și 2012 în cadrul Regimului privind controlul statului portului al Pazei de Coastă a Statelor Unite.
            
         
               (10)
            
            
               În scopul de a se asigura că organizația își menține în permanență capacitatea de a funcționa în conformitate cu cerințele prevăzute de Regulamentul (CE) nr. 391/2009 și având în vedere dimensiunea relativ redusă a flotei certificate în prezent de RNC, Comisia consideră că orice creștere semnificativă a activităților organizației ar trebui să fie însoțită de o creștere adecvată a capacităților sale tehnice și de conducere, inclusiv, dacă este necesar, în ceea ce privește extinderea rețelei de birouri.
            
         
               (11)
            
            
               Entitatea juridică a RNC este stabilită în Split, Croația, ca instituție publică, în conformitate cu „Legea privind Registrul Naval Croat” din 20 septembrie 1996 (Monitorul Oficial nr. 81/96) și cu „Carta Registrului Naval Croat” din 1 iunie 1997. Ea poartă numele de „Registrul Naval Croat” (Hrvatski registar brodova).
            
         
               (12)
            
            
               Măsurile prevăzute de prezenta decizie sunt în conformitate cu avizul Comitetului pentru siguranța pe mare și prevenirea poluării provocate de nave, instituit prin Regulamentul (CE) nr. 2099/2002 al Parlamentului European și al Consiliului (2),
            
         ADOPTĂ PREZENTA DECIZIE:
   Articolul 1
   „Registrul Naval Croat” este recunoscut în conformitate cu articolul 4 alineatul (1) din Regulamentul (CE) nr. 391/2009.
   Articolul 2
   Prezenta decizie se adresează statelor membre.
   
      Adoptată la Bruxelles, 14 mai 2014.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 131, 28.5.2009, p. 11.
   
      (2)  Regulamentul (CE) nr. 2099/2002 al Parlamentului European și al cOnsiliului din 5 noiembrie 2002 de instituire a unui Comitet pentru siguranța maritimă și prevenirea poluării de către nave (COSS) și de modificare a regulamentelor privind siguranța maritimă și prevenirea poluării de către nave (JO L 324, 29.11.2002, p. 1).